钦定古今图书集成/明伦汇编/官常典/第248卷 > 朱国祚
## 钦定古今图书集成/明伦汇编/官常典/第248卷 > 朱国祚

按《明外史》本传：“国祚，字兆隆，秀水人。万历十一年，举
进士第一，授修撰，进洗马，为皇长子侍班官，寻进谕
德。日本陷朝鲜，石星惑沈惟敬言，力主封贡。国祚面
诘星：‘此我乡曲无赖，因缘为奸利耳。公独不计辱国
乎’？星不能用。二十六年，超擢礼部右侍郎。湖广税监
陈奉横甚，国祚移书巡按御史曹楷，令发其状。帝怒”，
几逮楷，奉亦因此撤去。尚书余继登卒，国祚摄部事。
时皇长子储位未定，冠婚逾期。国祚屡疏谏。戚臣郑
国泰请先冠婚，后册立。国祚抗疏言：“本朝外戚不得
与政事，册立大典，非国泰所宜言。况先册立，后冠婚，
其仪仗冠服之制，祝醮敕戒之辞，升降坐立之位，朝
贺拜舞之节，因名制分，因分制礼”甚“严，且辨一失其
序，名分大乖。违累朝祖制，背皇上明纶，犯天下清议，
启国家无穷患”，皆此言也。又言：“册立之事，理不可缓。
初谓小臣激聒，故迟之。后群臣勿言，则曰待嫡。及中
宫久无所出，则曰‘皇长子体弱，须其强’，今又待两宫
落成矣。自三殿灾，朝廷大政令率御文华殿，《三礼》之
行，在殿不在宫。顷岁趣办珠宝，户部所进，视陛下大
婚数倍之远近，疑陛下借典礼之将举以罗珠宝，借
珠宝之未备以迟典礼。且诏旨采办珠宝，额二千四
百万，而天下赋税之额乃止四百万。即不充国用，不
给边需，犹当六年乃足。必待取盈而后举大礼，几无
时矣。”已，又言：“太祖、成祖、仁宗即位初即建储贰，宣宗、
英宗册为皇太子时止二岁，宪宗、孝宗止六岁，陛下
亦以六岁，未闻年十九而不册立者。”国祚摄尚书近
二年，争国本至数十疏，储位卒定。陕西狄道山崩，其
南涌小山五。国祚请修省社稷坛，枯树生烟，复陈安
人心、收人望、通下情、清滥狱四事。云南巡抚陈用宾
进土物，国祚劾之。寻转左侍郎，改吏部。御史汤兆京
劾其纵酒逾检，帝不问，国祚遂引疾归。光宗即位，以
国祚尝侍潜邸，特旨拜礼部尚书兼东阁大学士，入
阁参机务。天启元年六月还朝。寻加太子太保，进文
渊阁。国祚素行清慎，事持大体，称长者。明年会试，故
事，总裁止用内阁一人，是科用何宗彦及国祚，有讥
其中旨特用者。国祚既竣事，即求罢，优诏不允。都御
史邹元标侍经筵而踬，帝遣中使问状。国祚进曰：“元标在先朝直言受杖，故步履犹艰。”帝为之改容。刑部
尚书王纪为魏忠贤所逐，国祚合疏救，复具私揭争
之。纪为礼部郎时，尝以事忤国祚者也。三年进少保、
太子太保、户部尚书，改武英殿。十三疏乞休。诏加少
傅兼太子太傅，乘传归。明年卒。赠太傅，谥“文恪。”